b'\n_START_ARTICLE_\nMuumipappa\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nEnsimm\xc3\xa4isess\xc3\xa4 Muumi-teoksessa Muumit ja suuri tuhotulva (Sm\xc3\xa5trollen och den stora \xc3\xb6versv\xc3\xa4mningen, 1945) valotetaan Muumipapan vaiheita Muumipapan urot\xc3\xb6iden (Muminpappas bravader, 1950) kuvaaman ajan ja kirjan alun v\xc3\xa4lill\xc3\xa4. Muumimamman mukaan pappa oli rauhaton seikkailijasielu, joka ei pystynyt el\xc3\xa4m\xc3\xa4\xc3\xa4n yhdess\xc3\xa4 paikassa edes avioiduttuaan. Lopulta h\xc3\xa4n karkasi merille hattivattien kanssa. Kirjan lopussa pappa l\xc3\xb6ydet\xc3\xa4\xc3\xa4n suuren puun ylimmilt\xc3\xa4 oksilta suuren tuhotulvan j\xc3\xa4ljilt\xc3\xa4, ja Muumiperhe asettuu asumaan Muumilaaksoon._NEWLINE_Muumipapan vaiheikkaasta nuoruudesta annetaan yksityiskohtainen kuvaus kirjassa Muumipapan uroty\xc3\xb6t. Siin\xc3\xa4 kerrotaan h\xc3\xa4nen olleen orpolapsi, joka kasvoi er\xc3\xa4\xc3\xa4n hemulin pit\xc3\xa4m\xc3\xa4ss\xc3\xa4 orpokodissa, josta h\xc3\xa4n karkasi tarpeeksi kasvettuaan. Tove ja Lars Janssonin Muumipeikko-sarjakuvissa Muumipapan perhetausta on kuitenkin ep\xc3\xa4m\xc3\xa4\xc3\xa4r\xc3\xa4inen: er\xc3\xa4\xc3\xa4ss\xc3\xa4 jaksossa h\xc3\xa4n vierailee vanhassa orpokodissaan, mutta toisaalta h\xc3\xa4nell\xc3\xa4 on sarjan aikana my\xc3\xb6s sukulaisia kuten Jenni-t\xc3\xa4ti._NEWLINE_Orpokodista karkaamisensa j\xc3\xa4lkeen Muumipappa tutustui keksij\xc3\xa4 Fredriksoniin ja t\xc3\xa4m\xc3\xa4n yst\xc3\xa4viin Juksuun ja Hosuliin, joiden kanssa h\xc3\xa4n l\xc3\xa4hti suurelle purjehdukselle Fredriksonin Merenhuiske-laivalla. Kolmikko rantautui Itsevaltiaan maahan ja perusti yst\xc3\xa4vineen kahden meripeninkulman p\xc3\xa4\xc3\xa4h\xc3\xa4n, syd\xc3\xa4menmuotoiselle saarelle siirtokunnan. Teos p\xc3\xa4\xc3\xa4ttyy, kun Muumipappa pelastaa tulevan vaimonsa Muumimamman myrsky\xc3\xa4v\xc3\xa4lt\xc3\xa4 merelt\xc3\xa4. Muumipappa kohtaa tuolla saarella Pikku Myyn \xc3\xa4idin Mymmelin._NEWLINE_Kirjassa Muumipappa ja meri (Pappan och havet, 1965) Muumipappa tuntee olevansa tarpeeton, sill\xc3\xa4 perhe ei esimerkiksi pyyd\xc3\xa4 h\xc3\xa4nt\xc3\xa4 apuun sammuttaessaan kuloa. Muumipappa p\xc3\xa4\xc3\xa4tt\xc3\xa4\xc3\xa4 vied\xc3\xa4 perheens\xc3\xa4 kaukaiseen majakkaan, josta h\xc3\xa4n on rakentanut pienoismallia. Majakassa Muumipappa ei tunne olevansa en\xc3\xa4\xc3\xa4 tarpeeton, vaan rohkea p\xc3\xa4\xc3\xa4llikk\xc3\xb6, joka suojelee perhett\xc3\xa4\xc3\xa4n. Koska majakasta ei l\xc3\xb6ydy vartijaa, Muumipappa p\xc3\xa4\xc3\xa4tt\xc3\xa4\xc3\xa4 my\xc3\xb6s ryhty\xc3\xa4 itse majakanvartijaksi. H\xc3\xa4n vaihtaa silinterihattunsa majakanvartijan hattuun. Pappa rakentaa aallonmurtajan ja seuraa p\xc3\xa4ivien kulkua sein\xc3\xa4almanakasta. Kun majakanvartija lopulta l\xc3\xb6ytyy, Muumipappa p\xc3\xa4\xc3\xa4tt\xc3\xa4\xc3\xa4 kaikesta huolimatta vied\xc3\xa4 perheens\xc3\xa4 takaisin kotilaaksoon.\n_START_SECTION_\nLuonne\n_START_PARAGRAPH_\nMuumipapalla on v\xc3\xa4sym\xc3\xa4t\xc3\xb6n luonne, ja h\xc3\xa4nell\xc3\xa4 oli vaiheikas nuoruus. Nuoruusvuosiensa j\xc3\xa4lkeen h\xc3\xa4n on asettunut aloilleen ja ottanut paikkansa perheen vastuuntuntoisena is\xc3\xa4n\xc3\xa4. V\xc3\xa4lill\xc3\xa4 Muumipappa keksii mit\xc3\xa4 erikoisimpia ideoita, mutta on silti loppujen lopuksi viisas, tunnollinen, rakastava ja rohkea perheen is\xc3\xa4.\n_START_SECTION_\nMuumipappa Muumilaakson tarinoissa\n_START_PARAGRAPH_\nAnimaatiosarjassa Muumilaakson tarinoita Muumipappa on v\xc3\xa4rilt\xc3\xa4\xc3\xa4n vaaleanvioletti. Sarjassa h\xc3\xa4net n\xc3\xa4hd\xc3\xa4\xc3\xa4n usein kirjoitusp\xc3\xb6yt\xc3\xa4ns\xc3\xa4 \xc3\xa4\xc3\xa4ress\xc3\xa4 kirjoittamassa muun muassa tarinoita, meriseikkailuja ja varsinkin omia muistelmiaan. Muumipappa on silloin t\xc3\xa4ll\xc3\xb6in huolissaan vanhenemisestaan ja yritt\xc3\xa4\xc3\xa4 jopa nuortua jaksossa Muumipapan toinen nuoruus. Yksi runsaista sarjassa ilmenevist\xc3\xa4 ristiriidoista on se, ett\xc3\xa4 jaksossa Koulu kutsuu paljastetaan Muumipapan k\xc3\xa4yneen nuoruudessaan koulua, vaikka Tove Janssonin teoksissa h\xc3\xa4nen kerrotaan viett\xc3\xa4neen orpokodissa asumisen j\xc3\xa4lkeen lapsuus- ja nuoruusvuosiaan seikkailemalla aina siihen asti kunnes tapasi Muumimamman. My\xc3\xb6s jaksossa Joulutarina ilmenee vastaavanlaisia ristiriitaisuuksia, sill\xc3\xa4 jaksossa mainitaan Muumipapan asumisesta lapsena Jenni-t\xc3\xa4tins\xc3\xa4 luona._NEWLINE_Muumipappa esiintyy l\xc3\xa4hes kaikissa sarjan jaksoissa. Jaksot, joissa h\xc3\xa4n ei esiinny, ovat Keskitalven kokko, Niiskuneiti selv\xc3\xa4n\xc3\xa4kij\xc3\xa4n\xc3\xa4 ja Aikakoneella renessanssiin. Jaksossa Talven vieraita h\xc3\xa4net n\xc3\xa4hd\xc3\xa4\xc3\xa4n vain muutaman sekunnin ajan Muumimamman kanssa nukkumassa talviunta ja heist\xc3\xa4 n\xc3\xa4hd\xc3\xa4\xc3\xa4n vain p\xc3\xa4\xc3\xa4t._NEWLINE_Tv-sarjoissa ja elokuvissa Muumipappaa on tulkinnut niin komedian\xc3\xa4yttelij\xc3\xa4 Matti Ruohola kuin vakavampien roolien suorittaja ja laulaja Tapani Perttu.'